#  Οικονομικά Αποτελέσματα Α΄ Εξαμήνου 2025

* Καθαρά κέρδη ανά μετοχή €19 σεντς
* Απόδοση ενσώματων ιδίων κεφαλαίων16,6%
* Ενσώματα ίδια κεφάλαια ανά μετοχή €2,38, μετά από μέρισμα 10,6 σεντς/μετοχή για το 2024
* Συνεισφορά των εργασιών εκτός Ελλάδος στα προσαρμοσμένα καθαρά κέρδη 53%
* Οργανική αύξηση χορηγήσεων κατά €2,2 δισ. το Α΄ Εξάμηνο 2025
* Αύξηση αμοιβαίων κεφαλαίων υπό διαχείριση κατά €0,9δισ. το Α΄ Εξάμηνο 2025
* Δείκτης συνολικής κεφαλαιακής επάρκειας (CAD) 19,8%1, Δείκτης CET1 15,5%1
* Δείκτης NPE 2,8%2 - Δείκτης προβλέψεων προς NPEs 92,8%3

1 Pro-forma για τις συναλλαγές «Solar», και της συνθετικής τιτλοποίησης. Λαμβάνοντας υπόψη την πρόβλεψη διανομής κερδών. Περιλαμβανομένων των κερδών περιόδου που τελούν υπό την έγκριση της Γενικής Συνέλευσης των Μετόχων. Η διανομή κερδών υπόκειται σε έγκριση από τις Εποπτικές Αρχές και τη Γενική Συνέλευση των Μετόχων.

2 Εξαιρουμένων των NPE της Ελληνικής Τράπεζας που καλύπτονται από το Πρόγραμμα Προστασίας Περιουσιακών Στοιχείων.

3 Εξαιρουμένων των NPE της Ελληνικής Τράπεζας που καλύπτονται από το Πρόγραμμα Προστασίας Περιουσιακών Στοιχείων και των αντίστοιχων προβλέψεων.



«Το διεθνές οικονομικό περιβάλλον ομαλοποιείται, καθώς η ολοκλήρωση των εμπορικών διαπραγματεύσεων μεταξύ ΗΠΑ, ΕΕ και άλλων χωρών, μειώνει σημαντικά την αβεβαιότητα. Η ελληνική οικονομία συνεχίζει να υπεραποδίδει έναντι της ευρωζώνης, με ρυθμούς ανάπτυξης που αναμένεται να ξεπεράσουν το 2% σε ετήσια βάση. Η δημοσιονομική σύνεση και η υπέρβαση των στόχων για τα φορολογικά έσοδα, συνέβαλαν ώστε η χώρα να δείξει την μεγαλύτερη αποκλιμάκωση του λόγου χρέους προς ΑΕΠ στη ΕΕ. Έτσι, καθώς, τα ελληνικά ομόλογα διαπραγματεύονται ήδη χαμηλότερα από τα αντίστοιχα ιταλικά και στα ίδια επίπεδα με τα ισπανικά, η Eurobank εκμεταλλεύτηκε τις ευνοϊκές συνθήκες εκδίδοντας το πρώτο της ομόλογο ΑΤ1 ύψους 500 εκ ευρώ. Επίσης θετική είναι η αναπτυξιακή δυναμική και στις δυο άλλες κύριες αγορές μας, την Κύπρο και τη Βουλγαρία, της οποίας επίκειται η ένταξη στη ζώνη του ευρώ, ενισχύοντας περαιτέρω τις θετικές προοπτικές της.

Σε αυτό το πλαίσιο, το επιχειρηματικό μας μοντέλο εξακολουθεί να αποδίδει. Εστιάζουμε στη χρηματοδότηση της πραγματικής οικονομίας με οργανική αύξηση χορηγήσεων κατά 2,2 δις ευρώ το πρώτο εξάμηνο του 2025, και αναθεωρήσαμε ανοδικά τους στόχους πιστωτικής επέκτασης που είχαμε θέσει για φέτος. Η κερδοφορία κινείται σύμφωνα με τις προσδοκίες μας, με περίπου το ήμισυ αυτής να προέρχεται από τις διεθνείς δραστηριότητες του Ομίλου. Ιδιαίτερα σημαντική είναι η συνεισφορά της Κύπρου, όπου με την συγχώνευση Ελληνικής Τράπεζας και Eurobank Cyprus και με την εξαγορά της ασφαλιστικής CNP δημιουργούμε τον κορυφαίο τραπεζοασφαλιστικό οργανισμό στη χώρα.

Συνολικά, η Eurobank εφαρμόζει πλήρως το σχεδιασμό της, επιτυγχάνοντας ή υπερβαίνοντας τους στόχους του επιχειρηματικού σχεδίου που έχουμε παρουσιάσει.»

**Φωκίων Καραβίας, Διευθύνων Σύμβουλος**

#  Ανάλυση Αποτελεσμάτων Α΄ Εξαμήνου 2025

Θετικές ήταν οι επιδόσεις της Eurobank Holdings το Α΄ Εξάμηνο 2025. Πιο αναλυτικά:

* Tα **καθαρά έσοδα από τόκους** αυξήθηκαν σε ετήσια βάση κατά 12,2% σε €1.270εκ. Το **καθαρό περιθώριο επιτοκίου** υποχώρησε κατά 32 μονάδες βάσης το 12-μηνο σε 2,51%, αντικατοπτρίζοντας την μείωση των επιτοκίων από την ΕΚΤ (το μέσο επιτόκιο διευκόλυνσης αποδοχής καταθέσεων της ΕΚΤ μειώθηκε σε 252 μονάδες βάσης το Α΄ Εξάμηνο 2025, έναντι με 397 μονάδες βάσης το Α΄ Εξάμηνο 2024).
* Τα **καθαρά έσοδα από αμοιβές και προμήθειες** ενισχύθηκαν κατά 28,9% έναντι του Α΄ Εξαμήνου 2024 και ανήλθαν σε €364εκ., κυρίως λόγω των εσόδων από τις εργασίες του Δικτύου και της Διαχείρισης Περιουσίας και των εσόδων από ασφαλιστικές δραστηριότητες μετά την απόκτηση της CNP Cyprus Insurance, και αντιστοιχούσαν σε 72 μονάδες βάσης επί του συνολικού ενεργητικού.
* Ως αποτέλεσμα των ανωτέρω, τα **οργανικά έσοδα** αυξήθηκαν σε ετήσια βάση κατά 15,6% σε €1.635εκ. και τα **συνολικά έσοδα** ενισχύθηκαν κατά 13,8% έναντι του Α΄ Εξαμήνου 2024 σε €1.661εκ.
* Οι **λειτουργικές δαπάνες** αυξήθηκαν σε ετήσια βάση κατά 6,7% στην Ελλάδα και 34,3% σε επίπεδο Ομίλου (ή 6,0% εξαιρουμένης της Ελληνικής Τράπεζας) στα €614εκ. Οι **δείκτες κόστους – οργανικών εσόδων** και **κόστους – συνολικών εσόδων** διαμορφώθηκαν σε 37,6% και 37,0% αντίστοιχα το Α΄ Εξάμηνο 2025.
* Τα **οργανικά κέρδη προ προβλέψεων** αυξήθηκαν σε ετήσια βάση κατά 6,6% σε €1.021εκ, ενώ τα **συνολικά κέρδη προ προβλέψεων** αυξήθηκαν έναντι του Α΄ Εξαμήνου 2024 κατά 4,4% σε €1.047εκ.
* **Οι προβλέψεις επισφαλών απαιτήσεων** αυξήθηκαν έναντι του Α΄ Εξαμήνου 2024 κατά 8,1% σε €155εκ. και αντιστοιχούσαν σε 60μονάδες βάσης επί των μέσων χορηγήσεων.
* Ως αποτέλεσμα των ανωτέρω, τα **οργανικά λειτουργικά κέρδη προ φόρων** αυξήθηκαν σε ετήσια βάση κατά 6,3% σε €866εκ.
* **Τα προσαρμοσμένα καθαρά κέρδη** διαμορφώθηκαν σε €711εκ., μειωμένα κατά 2,9% σε ετήσια βάση. Τα **συνολικά καθαρά κέρδη** μειώθηκαν κατά 4,3% έναντι του Α΄ Εξαμήνου 2024 σε €691εκ. και συμπεριλαμβάνουν το κόστος εθελούσιας εξόδου ύψους €27εκ. στην Ελληνική Τράπεζα και την αρνητική υπεραξία ύψους €38εκ. από την εξαγορά της CNP Cyprus Insurance. Τα **κέρδη ανά μετοχή** και η **απόδοση των ενσώματων ιδίων κεφαλαίων**διαμορφώθηκαν σε €0,19και 16,6% αντίστοιχα.
* Οι **δραστηριότητες στο εξωτερικό** ήταν κερδοφόρες, με τα **προσαρμοσμένα καθαρά κέρδη** να ενισχύονται σε ετήσια βάση κατά 34,7% σε €374εκ. το Α΄ Εξάμηνο 2025 και να συνεισφέρουν 52,6% στη κερδοφορία του Ομίλου. Ειδικότερα, τα προσαρμοσμένα καθαρά κέρδη ενισχύθηκαν στην Κύπρο κατά 42,0% έναντι του Α΄ Εξαμήνου 2024 σε €250εκ. και στη Βουλγαρία αυξήθηκαν κατά 10,6% σε ετήσια βάση σε €110κ.
* Ο **δείκτης των μη εξυπηρετούμενων ανοιγμάτων (NPEs)** διαμορφώθηκε σε 2,8%4 και η **κάλυψη των NPEs** από τις σωρευτικές προβλέψεις σε 92,8%5  στις 30 Ιουνίου 2025.

4 Εξαιρουμένων των NPE της Ελληνικής Τράπεζας που καλύπτονται από το Πρόγραμμα Προστασίας Περιουσιακών Στοιχείων.

5 Εξαιρουμένων των NPE της Ελληνικής Τράπεζας που καλύπτονται από το Πρόγραμμα Προστασίας Περιουσιακών Στοιχείων και των αντίστοιχων προβλέψεων.

* Η κεφαλαιακή επάρκεια διατηρήθηκε σε ισχυρά επίπεδα, με τον **δείκτη συνολικής επάρκειας** (CAD) και τον δείκτη κοινών μετοχών **CET1** να διαμορφώνονται σε 19,8%6 και 15,5%6 αντίστοιχα.
* Τα **ενσώματα ίδια κεφάλαια** **ανά μετοχή** ανήλθαν σε €2,38, αυξημένα κατά 7,6% to Α΄ Εξάμηνο 2025 (λαμβάνοντας υπόψη την πληρωμή μερίσματος για το 2024).
* **To σύνολο του ενεργητικού** διαμορφώθηκε σε €102,2δισ., εκ των οποίων €58,8δισ. στην Ελλάδα, €28,1δισ. στην Κύπρο και €12,4δισ. στη Βουλγαρία.
* Τα **ενήμερα δάνεια** ενισχύθηκαν οργανικά κατά €2,2δισ. το Α΄ Εξάμηνο 2025, εκ. των οποίων €1,4δισ. στην Ελλάδα και €0,8δισ. στο εξωτερικό. Τα **συνολικά υπόλοιπα χορηγήσεων** (προ προβλέψεων) διαμορφώθηκαν σε €53,6δισ., εκ των οποίων €35,5δισ. στην Ελλάδα, €8,8δισ. στην Κύπρο και €8,4δισ. στη Βουλγαρία. Σε επίπεδο Ομίλου, τα επιχειρηματικά δάνεια ανήλθαν σε €32,1δισ., τα στεγαστικά σε €12,8δισ. και τα καταναλωτικά σε €4,7δισ.
* Οι **καταθέσεις πελατών** αυξήθηκαν €1,0δισ. το Β΄ Τρίμηνο 2025 (εκ. των οποίων €0,9δισ. στην Ελλάδα και €0,1δισ. στο εξωτερικό), μετά από μείωση ύψους €1,5δισ. το Α΄ Τρίμηνο 2025 (συνολική μείωση το Α΄ Εξάμηνο 2025 ύψους €0,5δισ., που συμπεριλαμβάνει αρνητική επίδραση ύψους €0,9δισ. λόγω συναλλαγματικής ισοτιμίας σε USD). Τα **συνολικά υπόλοιπα καταθέσεων** διαμορφώθηκαν σε €78,2δισ., εκ των οποίων €43,0δισ. στην Ελλάδα, €23,3δισ. στην Κύπρο και €9,4δισ. στη Βουλγαρία. Ο **δείκτης χορηγήσεων προς καταθέσεις** διαμορφώθηκε σε 66,9% και ο **δείκτης κάλυψης ρευστότητας** σε 190,5% στις 30 Ιουνίου 2025.
* **Τα υπό διαχείριση αμοιβαία κεφάλαια πελατών** αυξήθηκαν κατά 26% σε ετήσια βάση και διαμορφώθηκαν σε €8,5δισ. στο τέλος του Α΄ Εξαμήνου 2025. Το ενεργητικό και παθητικό των private banking πελατών ενισχύθηκε κατά 11% σε ετήσια βάση και ανήλθε σε €13,5δισ.

6 Pro-forma για τις συναλλαγές «Solar» και της συνθετικής τιτλοποίησης. Λαμβάνοντας υπόψη την πρόβλεψη διανομής κερδών. Περιλαμβανομένων των κερδών περιόδου που τελούν υπό την έγκριση της Γενικής Συνέλευσης των Μετόχων. Η διανομή κερδών υπόκειται σε έγκριση από τις Εποπτικές Αρχές και τη Γενική Συνέλευση των Μετόχων.

Προσαρμοσμένα Καθαρά Κέρδη

(€εκ.)

(€εκ.)

Οργανικά Λειτουργικά Κέρδη

(€εκ.)

Δείκτης Κάλυψης NPE (%)

Δείκτης NPE (%)

Κεφαλαιακή Επάρκεια (%)

Απόδοση Ενσώματων Ιδίων Κεφαλαίων (%)

|  |  |  |  |
| --- | --- | --- | --- |
| Βασικά Οικονομικά Μεγέθη (€εκ.) | Α΄ Εξαμ. 2025 | Α΄ Εξαμ. 2024 | Μεταβολή  |
| Καθαρά Έσοδα από Τόκους | 1.270 | 1.132 | 12,2% |
| Καθαρά Έσοδα Προμηθειών | 364 | 283 | 28,9% |
| Λειτουργικά Έσοδα | 1.661 | 1.460 | 13,8% |
| Λειτουργικά Έξοδα | 614 | 457 | 34,3% |
| Οργανικά Κέρδη προ Προβλέψεων | 1.021 | 958 | 6,6% |
| Κέρδη προ Προβλέψεων | 1.047 | 1.003 | 4,4% |
| Προβλέψεις Πιστωτικών Κινδύνων | 155 | 144 | 8,1% |
| Οργανικά Λειτουργικά Κέρδη  | 866 | 814 | 6,3% |
| Προσαρμοσμένα Καθαρά Κέρδη | 711 | 732 | -2,9% |
| Καθαρά Κέρδη μετά από φόρους | 691 | 721 | -4,3% |

|  |  |  |
| --- | --- | --- |
| Στοιχεία Ισολογισμού (€εκ.) | Α΄ Εξαμ. 2025 | Α΄ Εξαμ. 2024 |
| Καταναλωτικά Δάνεια | 4.687 | 3.615 |
| Στεγαστικά Δάνεια | 12.750 | 9.791 |
| Δάνεια προς Μικρές Επιχειρήσεις | 3.605 | 3.353 |
| Δάνεια προς Μεσαίες & Μεγάλες Επιχειρήσεις | 28.463 | 22.448 |
| Σύνολο Χορηγήσεων (προ προβλέψεων) | 53.620 | 43.440 |
| Σύνολο Καταθέσεων | 78.152 | 58.624 |
| Σύνολο Ενεργητικού | 102.228 | 81.256 |

|  |  |  |
| --- | --- | --- |
| Χρηματοοικονομικοί Δείκτες | Α΄ Εξαμ. 2025 | Α΄ Εξαμ. 2024 |
| Καθαρό Περιθώριο Επιτοκίου | 2,51% | 2,83% |
| Δείκτης Κόστους προς Έσοδα | 37,0% | 31,3% |
| Μη Εξυπηρετούμενα Ανοίγματα (NPEs) | 2,8%4 | 3,1%4 |
| Σωρευτικές Προβλέψεις προς μη Εξυπηρετούμενα Ανοίγματα | 92,8%5 | 93,2%5 |
| Προβλέψεις προς Δάνεια  | 0,60% | 0,69% |
| Απόδοση Ενσώματων Ιδίων Κεφαλαίων  | 16,6% | 18,5% |
| Κέρδη ανά Μετοχή (€) | 0,19 | 0,20 |
| CET1  | 15,5%6 | 15,6% |

**Ορολογία – Ορισμός Εναλλακτικών Δεικτών Μέτρησης της Απόδοσης (ΕΔΜΑ) και λοιπών χρηματοοικονομικών δεικτών**

* **Απόδοση Ενσώματων Ιδίων Κεφαλαίων:** Ο λόγος των προσαρμοσμένων καθαρών κερδών προς την Ενσώματη Λογιστική Αξία (Tangible Book Value).
* **Βασικά Κέρδη ανά μετοχή (Basic Earnings per share - EPS):** Ο λόγος των καθαρών κερδών που αναλογούν στους κατόχους κοινών μετοχών προς το μέσο σταθμισμένο αριθμό κοινών μετοχών σε κυκλοφορία κατά τη διάρκεια της περιόδου, εξαιρώντας το μέσο αριθμό ιδίων μετοχών κατά τη διάρκεια της περιόδου.
* **Δείκτης Δανείων προς Καταθέσεις:** Ο λόγος των δανείων και απαιτήσεων από πελάτες που επιμετρώνται στο αποσβέσιμο κόστος (amortised cost) προς τις υποχρεώσεις προς πελάτες στο τέλος της υπό εξέταση περιόδου.
* **Δείκτης Εσόδων από αμοιβές και προμήθειες προς σύνολο ενεργητικού:** Το σύνολο των καθαρών εσόδων από τραπεζικές αμοιβές και προμήθειες και των εσόδων από μη τραπεζικές υπηρεσίες της υπό εξέταση περιόδου προς το μέσο υπόλοιπο του συνόλου ενεργητικού των συνεχιζόμενων δραστηριοτήτων (ο αριθμητικός μέσος όρος του συνόλου ενεργητικού, εξαιρουμένων των στοιχείων ενεργητικού από μη συνεχιζόμενες δραστηριότητες, στο τέλος της υπό εξέταση περιόδου, στο τέλος των ενδιάμεσων τριμήνων και στο τέλος της προηγούμενης περιόδου).
* **Δείκτης Κάλυψης Μη Εξυπηρετούμενων Ανοιγμάτων (NPEs):** Ο λόγος των συσσωρευμένων προβλέψεων για πιστωτικούς κινδύνους από δάνεια και απαιτήσεις από πελάτες και των προβλέψεων για δεσμεύσεις που σχετίζονται με το πιστωτικό κίνδυνο (στοιχεία εκτός ισολογισμού), προς το σύνολο των NPE, στο τέλος της υπό εξέταση περιόδου.
* **Δείκτης Κάλυψης Ρευστότητας:** Το συνολικό ποσό των υψηλής ποιότητας άμεσα ρευστοποιήσιμων στοιχείων ενεργητικού ως προς τις καθαρές εκροές ρευστότητας για μια περίοδο ακραίων συνθηκών 30 ημερών.
* **Δείκτης κεφαλαίου κοινών μετοχών κατηγορίας 1 (CET1):** Σύμφωνα με τον κανονισμό (EE) Αρ.575/2013, όπως ισχύει, ο λόγος των εποπτικών κεφαλαίων κοινών μετοχών κατηγορίας 1  προς το σύνολο του σταθμισμένου ενεργητικού (Risk Weighted Assets - RWA).
* **Δείκτης Κόστους προς Έσοδα:** Ο λόγος των λειτουργικών εξόδων προς τα λειτουργικά έσοδα.
* **Δείκτης Κόστους προς Οργανικά Έσοδα:** Ο λόγος των λειτουργικών εξόδων προς τα οργανικά λειτουργικά έσοδα. Τα οργανικά λειτουργικά έσοδα είναι το σύνολο των καθαρών εσόδων από τόκους, των καθαρών εσόδων από τραπεζικές αμοιβές και προμήθειες και των εσόδων από μη τραπεζικές υπηρεσίες.
* **Δείκτης NPE:** Ο λόγος των NPEs προς το σύνολο των δανείων και απαιτήσεων από πελάτες (προ προβλέψεων), που επιμετρώνται στο αποσβέσιμο κόστος στο τέλος της υπό εξέταση περιόδου.
* **Δείκτης Προβλέψεων (ζημιές) προς το μέσο υπόλοιπο δανείων (μετά από προβλέψεις) - Κόστος Κινδύνου**: Ο λόγος των προβλέψεων (ζημιών) για πιστωτικούς κινδύνους από δάνεια και απαιτήσεις της υπό εξέταση περιόδου, μη συμπεριλαμβανομένου του ποσού που αφορά δάνεια και απαιτήσεις που επιμετρώνται στο αποσβέσιμο κόστος και έχουν ταξινομηθεί ως κατεχόμενα προς πώληση, σε ετησιοποιημένη βάση, προς το μέσο υπόλοιπο των δανείων και απαιτήσεων από πελάτες που επιμετρώνται στο αποσβέσιμο κόστος (amortised cost) (ο αριθμητικός μέσος όρος των δανείων και απαιτήσεων από πελάτες στο αποσβέσιμο κόστος, στο τέλος της υπό εξέταση περιόδου, στο τέλος των ενδιάμεσων τριμήνων και στο τέλος του προηγούμενου έτους).
* **Ενσώματη Λογιστική Αξία (Tangible Book Value):** Το σύνολο των Ιδίων Κεφαλαίων που αναλογούν στους μετόχους εξαιρουμένων των προνομιούχων μετοχών, των πρόσθετων κεφαλαίων μέσων κατηγορία 1 (AT1 capital instruments), δικαιωμάτων τρίτων και άυλων πάγιων στοιχείων.
* **Ενσώματα ίδια κεφάλαια ανά μετοχή (Tangible Book Value/Share):** Ο λόγος της ενσώματης λογιστικής αξίας προς τον αριθμό κοινών μετοχών σε κυκλοφορία στο τέλος της περιόδου, εξαιρώντας τον αριθμό των ιδίων μετοχών.
* **Έσοδα από αμοιβές και προμήθειες:** Το σύνολο των καθαρών εσόδων από τραπεζικές αμοιβές και προμήθειες και των εσόδων από μη τραπεζικές υπηρεσίες της υπό εξέταση περιόδου.
* **Έσοδα από εμπορικές και λοιπές δραστηριότητες:** Το σύνολο των εσόδων από αποτελέσματα χαρτοφυλακίου συναλλαγών, αποτελέσματα από επενδυτικούς τίτλους και λοιπά έσοδα/(έξοδα) της υπό εξέταση περιόδου.
* **Καθαρό Περιθώριο Επιτοκίου (NIM):** Ο λόγος των καθαρών εσόδων από τόκους σε ετησιοποιημένη βάση, προς το μέσο υπόλοιπο του συνόλου ενεργητικού των συνεχιζόμενων δραστηριοτήτων (ο αριθμητικός μέσος όρος του συνόλου ενεργητικού, εξαιρουμένων των στοιχείων ενεργητικού από μη συνεχιζόμενες δραστηριότητες, στην αρχή και στο τέλος της υπό εξέταση περιόδου καθώς επίσης και στο τέλος των ενδιάμεσων τριμήνων).
* **Κέρδη προ προβλέψεων (PPI):** Λειτουργικά κέρδη προ απομειώσεων, προβλέψεων για κινδύνους και εξόδων αναδιάρθρωσης όπως γνωστοποιούνται στις οικονομικές καταστάσεις της υπό εξέταση περιόδου.
* **Μη Εξυπηρετούμενα Ανοίγματα (NPEs):** Σύμφωνα με το υφιστάμενο πλαίσιο της Ευρωπαϊκής Αρχής Τραπεζών (ΕΑΤ) - European Banking Authority (EBA) - στα NPE περιλαμβάνονται δάνεια και απαιτήσεις από πελάτες σε καθυστέρηση άνω των 90 ημερών και δάνεια και απαιτήσεις από πελάτες αβέβαιης είσπραξης, δηλαδή δάνεια και απαιτήσεις από πελάτες τα οποία θεωρούνται μη εξυπηρετούμενα, παρόλο που είτε είναι ενήμερα, είτε είναι σε καθυστέρηση μέχρι 90 ημέρες, καθώς υπάρχουν ενδείξεις για δυσκολίες πλήρους αποπληρωμής χωρίς τη ρευστοποίηση της εξασφάλισης. Τα NPE, όπως αναφέρονται στο παρόν, αφορούν τα δάνεια (προ προβλέψεων) που επιμετρώνται στο αποσβέσιμο κόστος, εκτός εκείνων που έχουν ταξινομηθεί ως κατεχόμενα προς πώληση.
* **NPE (σχηματισμός):** Καθαρή αύξηση/μείωση των NPE της υπό εξέταση περιόδου εξαιρουμένης της επίπτωσης των διαγραφών, των πωλήσεων και λοιπών μεταβολών.
* **Οργανικά κέρδη προ προβλέψεων (Core PPI):** Το σύνολο των καθαρών εσόδων από τόκους, των καθαρών εσόδων από τραπεζικές αμοιβές και προμήθειες και των εσόδων από μη τραπεζικές υπηρεσίες αφαιρουμένων των λειτουργικών εξόδων της υπό εξέταση περιόδου.
* **Οργανικά λειτουργικά κέρδη:** Οργανικά κέρδη προ προβλέψεων αφαιρουμένων των προβλέψεων (ζημιών) για πιστωτικούς κινδύνους από δάνεια και απαιτήσεις της υπό εξέταση περιόδου.
* **Προσαρμοσμένα καθαρά κέρδη:** Τα καθαρά κέρδη/ζημιές που αναλογούν στους μετόχους εξαιρουμένων των εξόδων αναδιάρθρωσης, της ζημιάς απομείωσης υπεραξίας/ κέρδους από απόκτηση συμμετοχής, των κερδών / ζημιών που σχετίζονται με τα σχέδια μετασχηματισμού και μείωσης των μη Εξυπηρετούμενων Ανοιγμάτων (NPE), της συνεισφοράς σε έργα υποδομής του Ελληνικού Δημοσίου, της καθαρής ζημιάς από μη συνεχιζόμενες δραστηριότητες και των αναπροσαρμογών φόρου εισοδήματος.
* **Συνολικός δείκτης Κεφαλαιακής Επάρκειας (Total Capital Adequacy ratio):** Σύμφωνα με τον κανονισμό (EE) Αρ.575/2013, όπως ισχύει, ο λόγος των συνολικών εποπτικών κεφαλαίων  προς το σύνολο του σταθμισμένου ενεργητικού (Risk Weighted Assets - RWA). Το σταθμισμένο ενεργητικό είναι το σύνολο του ενεργητικού και των στοιχείων εκτός ισολογισμού του Ομίλου, σταθμισμένα με βάση τους συντελεστές στάθμισης κινδύνου σύμφωνα με τον κανονισμό (ΕΕ) Αρ. 575/2013, λαμβάνοντας υπόψη τον πιστωτικό, λειτουργικό και τον κίνδυνο αγοράς.